Seks biler blev ødelagt ved en sprængning i Greve syd for København natten til fredag.

Politiet formoder, at det var en håndgranat, der førte til, at bilerne fik ødelagt ruder og bildæk.

Det oplyser Midt- og Vestsjællands Politi i en pressemeddelelse.

Sprængningen skete på en parkeringsplads i boligområdet Gersagerparken i Greve omkring klokken 02.00 natten til fredag, hvor der lød et højt brag.

Politiet fik anmeldelsen klokken 04.19.

I løbet af fredag har politiet undersøgt hændelsen med hjælp fra kriminalteknikere, bomberyddere og sprængstofhunde.

Internt opgør i det kriminelle miljø

Politiets opfattelse er, at der er tale om et internt opgør mellem folk i det kriminelle miljø.

- Vi har undersøgt de biler, der har stået tættest på sprængningsstedet, og det er brugerne af de biler, vi har kigget nærmere på.

- Derfor tror vi, at det er en konflikt mellem en af bruger af bilerne og deres modstandere, siger Martin Bjerregaard, kommunikationsmedarbejder ved Midt- og Vestsjællands Politi.

Midt- og Vestsjællands Politi har på nuværende tidspunkt intet belæg for at knytte sprængningen i Greve sammen med hverken fundet af en håndgranat på Blågårds Plads forleden.

Sagen menes heller ikke at have forbindelse til nogle af de ransagninger, som Københavns og Vestegnens Politi udførte med blandt andet bomberyddere i går.

- Vi har behandlet det meget lokalt og konkret, så vi har ingen mistanker til at knytte det videre sammen, siger Martin Bjerregaard.

Ingen personer kom til skade i forbindelse med sprængningen.